Premierul Ungariei, Viktor Orban, s-a întâlnit vineri, în Florida, cu fostul președinte american Donald Trump. Joe Biden, relatează "Le Figaro", l-a criticat sever pe rivalul său republican Trump pentru întâlnirea avută cu premierul ungar, pe care președintele american l-a acuzat că dorește să instaureze o dictatură în țara sa. Viktor Orban este unul dintre rarii lideri europeni care îi doresc lui Trump victoria în alegerile prezidențiale din luna noiembrie anul acesta.
"Știți cu cine se întâlnește Trump vineri la Mar-a-Lago?, a lansat Joe Biden în fața partizanilor săi la un miting electoral. Cu Orban al Ungariei, care a declarat pur și simplu că el nu crede că democrația poate funcționa, motiv pentru care va încerca să stabilească dictatura…Văd un viitor în care noi vom apăra democrația, nu o vom slăbi", a anunțat candidatul democrat Joe Biden, care și-a făcut din această idee unul dintre argumentele campaniei sale prezidențiale contra lui Donald Trump.
Vineri seară, Viktor Orban a postat pe Facebook o fotografie arătându-l alături de Donald Trump, fotografia fiind însoțită de sloganul "Make America great again".
Potrivit unui colaborator al premierului ungar, Gladden Pappin, citat de "Le Figaro", "vizita lui Viktor Orban s-a axat pe construirea unor strânse relații între conservatorii americani și cei ungari, precum și pe beneficiile ce ar putea decurge în urma alegerii lui Trump la președinția Americii", confirmând astfel că întâlnirea s-a desfășurat bine. În ce-l privește pe președintele Biden, el a denunțat și cu acest prilej declarațiile lui Trump care îl încurajează pe Vladimir Putin să invadeze țări membre ale NATO. Viktor Orban, relevă "Le Figaro", refuză să trimită orice sprijin militar Ucrainei și cheamă în permanență la încetarea focului.